Jong vrou val na haar dood minute ná motorongelukJulia Ella. Foto: Facebook Julia Ella, ŉ 22-jarige haarkapper van Durban in KwaZulu-Natal, het Sondag in die vroeë oggendure met haar Mini Cooper teen ŉ padversperring op Adamsweg in Amanzimtoti gebots. Santi Steinmann, woordvoerder van Netcare 911, het aan Maroela Media gesê die insleepdiensbeamptes wat op die toneel opgedaag het, het vertel dat Ella uit haar motor geklim, op die toneel rondgeloop en met hulle gepraat het. Dit wou voorkom asof sy nie in die ongeluk beseer is nie, het Steinmann gesê. In ŉ stadium het Ella aan die insleepdienspersoneel gesê sy het ŉ nood en moet ŉ draai gaan loop. Sy het oor ŉ brugreling geklim en na haar dood geval. “Sy het blykbaar nie besef sy is op ŉ brug en daar is nie grond aan die ander kant van die brugreling nie,” het Steinmann gesê. “Die mans van die insleepdiens het haar probeer keer, maar sy is oor die reling voordat hulle iets kon doen. Haar liggaam is later deur paramedici langs die treinspoor gevind.” Die ongelukstoneel. Foto: Netcare911 “Sy was so ’n vrolike mens en mense was mal oor haar. Sy het altyd gelag en grappies gemaak,” het Prinsloo gesê. “Sy het net sewe maande hier gewerk, maar ons het sulke goeie vriende geword; dit voel meer soos sewe jaar.” Volgens Prinsloo is Ella se ouers, broer en suster verpletter deur die nuus van haar dood. “Die begrafnis sal waarskynlik Saterdagmiddag plaasvind, want ons almal by die salon sal dit graag wil bywoon,” het sy gesê.